HPT ตั้งเป้าขยายตลาดไปตปท. มุ่งสร้างฐานลูกค้าใหม่
HPT ตั้งเป้าขยายตลาดไปตปท. มุ่งสร้างฐานลูกค้าใหม่ๆ ในกลุ่มประเทศอเมริกาใต้-อาหรับ และ AEC เตรียมเดินทางไปออสเตรเลียร่วมงานแสดงสินค้าอาหารนานาชาติเดือนก.ย.นี้ เพื่อนำเสนอแบรนด์สินค้าให้กว้างขวาง
13 ส.ค. 2558

นางสาวนิจวรรณ เชาว์กิตติโสภณ ผู้อำนวยการฝ่ายการตลาด บริษัท โฮม พอตเทอรี่ จำกัด (มหาชน) หรือ HPT เปิดเผยว่า ในเดือนก.ย.นี้ บริษัทเตรียมเดินทางไปออสเตรเลียกับกรมส่งเสริมการส่งออก กระทรวงพาณิชย์
โดยสำนักงานส่งเสริมการค้าระหว่างประเทศ ณ นครซิดนีย์ เพื่อร่วมงาน “Fine Food Australia 2015″ งานแสดงสินค้าอาหารนานาชาติใหญ่ที่สุดของออสเตรเลีย ซึ่งบริษัทได้นำผลิตภัณฑ์จานชามเซรามิคไฟน์ไชน่า PE’TYE ไปนำเสนอให้ลูกค้าทั้งเก่าและใหม่ให้รู้จักแบรนด์สินค้าให้กว้างขวางมากยิ่งขึ้น เพื่อขยายฐานลูกค้าพร้อมรองรับออเดอร์ให้มากขึ้นตามไปด้วย
ทั้งนี้ HPT กำหนดเป้าหมายที่จะขยายตลาดไปยังประเทศต่างๆมากยิ่งขึ้น โดยมุ่งเน้นการสร้างฐานลูกค้าใหม่ๆในกลุ่มประเทศอเมริกาใต้ กลุ่มประเทศอาหรับ และ AEC เพื่อเสริมสร้างรายได้ในอนาคตให้เติบโตและมั่นคง
โดยเชื่อมั่นว่าผลิตภัณฑ์ของบริษัทจะเป็นที่ยอมรับทั้งด้านคุณภาพ ความทนทาน และการดีไซน์ เนื่องจากบริษัทมีความเชี่ยวชาญการผลิตผลิตภัณฑ์เซรามิค ประเภทไฟน์ไชน่ามาอย่างยาวนาน จึงทำให้ทราบถึงความต้องการ รวมทั้งลักษณะการใช้งานของกลุ่มลูกค้าร้านอาหาร-โรงแรมในโซนต่างๆ เป็นอย่างดี
สำหรับภายหลังการระดมทุนบริษัทได้ทำการติดตั้งเตาเผาและเครื่องจักรใหม่ เพื่อขยายคอขวดในกระบวนการผลิต ซึ่งขณะนี้อยู่ในช่วงของการทดสอบเครื่องจักร (Test Run) และคาดว่าในช่วงไตรมาส 4/2558 จะสามารถเริ่มการผลิตในเชิงพาณิชย์ได้